**ՏԵՂԵԿԱՆՔ**

**Հայաստանի Հանրապետության և Եվրոպական ներդրումային բանկի միջև «Հայաստանի ճանապարհային անվտանգության բարելավման ծրագիր» հարևանության ներդրումային գործիքի ներդրումային դրամաշնորհային համաձայնագրի՝ 2022 թվականի դեկտեմբերի 29-ին և 2023 թվականի մարտի 3-ին ստորագրված թիվ 1 փոփոխության համաձայնագրի հաստատման նպատակահարմարության մասին**

Հայաստանի Հանրապետության ու Եվրոպական ներդրումային բանկի միջև 2019թ. նոյեմբերի 27-ին և դեկտեմբերի 4-ին ստորագրված «Հայաստանի ճանապարհային անվտանգության բարելավման ծրագիր» հարևանության ներդրումային գործիքի ներդրումային դրամաշնորհային համաձայնագրի (դրամաշնորհի արժեքը՝ 4.25 մլն եվրո) նպատակն է նվազեցնել ճանապարհային տրանսպորտի հետ կապված պատահարների, վնասվածքների և մահվան ելքով դեպքերի ցուցանիշները ֆիզիկական բարելավման աշխատանքների և ճանապարհային անվտանգության հետ կապված միջոցառուների միջոցով։ Ծրագրով նախատեսված աշխատանքները, ըստ բաղադրիչների, ընդգրկում են.

* Բաղադրիչ 1 - Հ-8 հանրապետական ճանապարհի և Մ-5 Երևան-Արմավիր-Թուրքիայի հետ սահման միջպետական ճանապարհի վրա նախանշված 9 վտանգավոր կետերի անվտանգության հետ կապված աշխատանքներ,
* Բաղադրիչ 2 - Մ-2 և Մ-4 միջպետական ճանապարհների վրա նախանշված 9 վտանգավոր կետերի անվտանգության հետ կապված աշխատանքներ,
* Բաղադրիչ 3 - Մ-3, Հ-30, Հ-63 և Հ-69 միջպետական և հանրապետական ճանապարհների վրա նախանշված 5 վտանգավոր կետերի անվտանգության հետ կապված աշխատանքներ,
* Բաղադրիչ 4 - Մ-2, Մ-3, Մ-4, Մ-11, Մ-12, Մ-16, Հ-8, Հ-53 միջպետական ճանապարհների վրա նախանշված 23 վտանգավոր կետերի անվտանգության հետ կապված աշխատանքներ,
* Բաղադրիչ 5 - Միջազգային չափանիշներին համապատասխան ճանապարհային անվտանգության աուդիտի վերապատրաստման դասընթացի իրականացում,
* Բաղադրիչ 6 - Մ6, Մ-5 միջպետական և Հ-8 հանրապետական նշանակության ճանապարհների վրա ճանապարհային անվտանգության իրազեկման գովազդային վահանակների տեղադրում,
* Բաղադրիչ 7 - ՀՀ գործող ճանապարհային անվտանգության ստանդարտների և նորմերի արդիականացման վերաբերյալ առաջարկների փաթեթի մշակում:

Հայաստանի Հանրապետության և Եվրոպական ներդրումային բանկի միջև «Հայաստանի ճանապարհային անվտանգության բարելավման ծրագիր» հարևանության ներդրումային գործիքի ներդրումային դրամաշնորհային համաձայնագրի՝ 2022 թվականի դեկտեմբերի 29-ին և 2023 թվականի մարտի 3-ին ստորագրված թիվ 1 փոփոխության համաձայնագրով կողմերը համաձայնել են դրամաշնորհային համաձայնագրի վերջնաժամկետը երկարաձգել մինչև 2023թ. դեկտեմբերի 21-ը: Վերջինիս անհրաժեշտությունը պայմանավորված էր հետևյալ հանգամանքներով.

* Բաղադրիչ 3-ի չափաբաժին 2-ով հայտարարված մրցույթին մասնակից չունենալու պատճառով անհրաժեշտ է նոր մրցույթ հայտարարել, քանի որ վտանգավոր կետերը միմյանցից հեռու են, և նախահաշվային գումարները փոքր են,
* Բաղադրիչ 4-ով ընտրված ավելի քան 23 վտանգավոր կետերի նախագծերը պատրաստ են և ներկայացվել են տեխնիկական փորձաքննության։ Ըստ խորհրդատուի՝ մրցութային փաթեթը պատրաստ պետք է լիներ 2022թ. դեկտեմբեր ամսին։ Հետևաբար, մրցութային գործընթացը և շինարարական աշխատանքները հնարավոր չեն կազմակերպել համաձայնագրում սահմանված ժամկետում։

Բացի այդ, շինարարական աշխատանքները սահմանված ժամկետում հնարավոր չէին ավարտել, հաշվի առնելով՝

* Ծրագրի իրականացման ընթացքում ծագած չնախատեսված բազմաթիվ լրացուցիչ աշխատանքների անհրաժեշտությունը,
* նախագծային փոփոխությունները, որոնք կատարվում են ճանապարհի առանձին վտանգավոր տեղամասերում ճանապարհային ավտանգության բարելավման ուղղությամբ,
* նոր կորոնավիրուսային համավարակի կապակցությամբ հայտարարված արտակարգ դրությամբ պայմանավորված սահմանափակումների, ինչպես նաև հայտարարված ռազմական դրության պայմանների ազդեցությունը աշխատանքների արդյունավետության վրա։

Հայաստանի Հանրապետության և Եվրոպական ներդրումային բանկի միջև «Հայաստանի ճանապարհային անվտանգության բարելավման ծրագիր» հարևանության ներդրումային գործիքի ներդրումային դրամաշնորհային համաձայնագրի՝ 2022 թվականի դեկտեմբերի 29-ին և 2023 թվականի մարտի 3-ին ստորագրված թիվ 1 փոփոխության համաձայնագրով Հայաստանի Հանրապետության համար ֆինանսական պարտավորություններ նախատեսող դրույթներ առկա չեն: